Pa gevonnis wat baba met pik doodslaanArgieffoto: Pixabay.com ŉ Pa wat sy ses maande oue babadogtertjie met ŉ pik doodgeslaan het, is vandeesweek in die hooggeregshof in Polokwane gevonnis. Lesiba Albert Motsayi (27) is lewenslange tronkstraf opgelê vir die moord op sy babadogter in Mei verlede jaar in Mookgopong. Konst. Maphure Manamela, woordvoerder van die polisie, sê die skokvoorval het gebeur tydens ŉ woedeuitbarsting. Volgens Manamela het Motsayi op 2 Mei 2018 by sy eksmeisie, wat die ma van sy kind is, se huis opgedaag en haar gevra om na sy huis te gaan sodat hy alleen tyd met hulle baba kan deurbring. Toe die ma later na die huis terugkeer, het hy haar glo daarvan beskuldig dat sy ontrou is. “Sy het omgedraai en haar jonger suster gaan roep om die baba te gaan haal, maar [Motsayi] het na die kamer gegaan waar die baba geslaap het en haar met ŉ pik aangerand. Die baba is na ŉ hospitaal gehaas waar sy later aan haar beserings beswyk het,” het Manamela gesê. Motsayi is later dieselfde dag in hegtenis geneem.